
Për trajtimin nga shteti të institucioneve të arsimit special publik

Në mbështetje të pikës 2 nenit 40 të ligjit nr.7952, datë 21.6.1995 “Për sistemin arsimor parauniversitar”, me propozimin e Ministrisë së Arsimit dhe Sporteve, Këshilli i Ministrave

Vendosi:

1. Fëmijët e institucioneve të arsimit special publik pa konvikt trajtohen falas nga shteti me një vakt të ushqimit (drekë) dhe me mjete shkollore (libra shkollorë, fletore, lapsa, stilolapsa e të tjera materiale të kësaj natyre), sipas pikës 1 të pasqyrës që i bashkëngjitet këtij vendimi.
2. Fëmijët e institucioneve të arsimit special publik me konvikt trajtohen falas nga shteti me ushqim e veshmbathje, sipas pasqyrës së bashkëngjitur, si dhe për materiale shkollore (libra shkollorë, fletore, lapsa, stilolapsa e të tjera materiale të kësaj natyre) dhe shpenzimet për higjienën personale e argëtim.
3. Për të qenë sa më afër fëmijëve dhe për t’i ndihmuar më mirë ata, mësuesit dhe ndihmësmësuesit e institucioneve, sipas pikave 1 dhe 2, gëzojnë të drejtën të ushqehen një vakt (drekë) kundrejt pagesës së reduktuar deri në masën 50 për qind të kuotës së nxënësve.
4. Efekti ekonomik i shpenzimeve të mësipërme përballohet nga buxheti i akorduar këtyre institucioneve.
5. Pika 4.2 “gjysmëbursa” e pasqyrës nr.3 në vendimin e Këshillit të Ministrave nr.654, datë 30.9.1996, si dhe çdo dispozitë tjetër që bie në kundërshtim me këtë vendim, shfuqizohen.
6. Ngarkohet Ministria e Arsimit dhe e Sporteve për nxjerrjen e udhëzimit në zbatim të këtij vendimi.
Ky vendim hyn në fuqi menjëherë dhe i shtrin efektet nga data 1 janar 1997.

Kryetari i këshillit të Ministrave 
Aleksandër Meksi 
 

Kuotat financiare të ushqimit dhe veshmbathjes.

	
	Ushqimi
	Veshmbathje

	1. Për nxënësit e shkollave me prapambetje mendore, pa konvikt
	
50
	
-

	2. Për nxënësit sipas pikës 2 të vendimit
	
100
	
4 000

	3. Punonjësit mësimorë-edukativë
	25
	-



Shënim. Kuotat për veshmbathje janë vjetore, kurse të ushqimit ditore.



